<classify> Simba juzi ilirejea kileleni mwa ligi baada ya kuifunga Ndanda FC mabao 3-0, na kufikisha pointi 51 na kuwashusha wapinzani wao Yanga katika nafasi ya pili wakiwa na pointi 50. Akizungumza juzi, Mayanja aliwapongeza wachezaji wake kwa kujituma hadi kufanikiwa kupata ushindi huo, lakini akawataka wasibweteke kurudi kileleni kwani wana kazi kubwa ya kuhakikisha wanailinda nafasi hiyo.Tulicheza vizuri na kutengeneza nafasi nyingi hasa kipindi cha kwanza, lakini wenzetu walionekana kukamia na kuvuruga mipango yote ingawa tulipata bao moja, kipindi cha pili niliwaingiza Danny Lyanga na Awadhi Juma walisaidia kuongeza presha na kupata mabao mawili, alisema Mayanja.Kocha huyo alisema pamoja na ushindi huo, lakini atahakikisha anaongeza ufanisi katika safu yake ya ulinzi ambayo ilifanya makosa mengi hasa kipindi cha pili na ile ya ushambuliaji ili waweze kuzitumia vizuri nafasi wanazozipata.Kwa upande wake kocha wa Ndanda, Abdul Mingange, alisema bao la Mwinyi Kazimoto lilivuruga mipango yao waliyokuwa wameiweka ya kumalizika kipindi cha kwanza bila kufungwa.Tulicheza kwa kuzuia zaidi huku tukimsimamisha mshambuliaji mmoja kwa ajili ya mashambulizi ya kushtukiza, lakini bao la Kazimoto liliharibu mikakati yetu na kipindi cha pili tulitaka kufunga ili kusawazisha tukajikuta tunafungwa mabao mengine, alisema Mingange.Kipigo hicho kimekuwa cha kwanza kwa Ndanda FC, tangu kuanza kwa mzunguko wa pili na mara ya mwisho kufungwa ilikuwa katika uwanja huo wa Taifa ilipocheza na Yanga na kupoteza kwa bao 1-0.  <topic>: MICHEZO 